* *ประธานเดินไปที่หน้าพระบรมฉายาลักษณ์ของพระบาทสมเด็จพระปรมินทรมหา ภูมิพลอดุลยเดช*
* *ประธานจุดธูปเทียน เครื่องทองน้อย ถวายราชสักการะ และกล่าวบทอาเศียรวาท*

**คำกล่าวอาเศียรวาทราชสดุดีเทิดพระเกียรติ**

**ข้าพระพุทธเจ้า พระสังฆราช ซิลวีโอ สิริพงษ์ จรัสศรี ในนามครูคาทอลิกอัครสังฆมณฑลกรุงเทพฯ และคริสตศาสนิกชนที่อยู่ร่วมกัน ณ ที่นี้ ขอน้อมอาลัยแด่องค์พระผู้เสด็จสู่สวรรค์ นับตั้งแต่พระบาทสมเด็จพระปรมินทรมหาภูมิพลอดุลยเดชบรมนาถบพิตร เสด็จขึ้นเถลิงราชสมบัติ อันเป็นช่วงเวลาแห่งพระพรพิเศษสำหรับประเทศไทย พสกนิกรทั่วทั้งแผ่นดินต่างประจักษ์แจ้งในดวงจิต ที่บ้านเมืองมีความผาสุก ร่มเย็น เป็นปึกแผ่นก็ด้วยพระบารมีของพระองค์ที่ทรงมีพระปรีชาสามารถในการผสานความร่วมมือของ ทุกศาสนาในผืนแผ่นดินนี้ และทรงโอบอุ้มพระศาสนาทุกศาสนาไว้ ด้วยพระทัยเอื้ออารีอันประเสริฐบริสุทธิ์ เพื่อให้เหล่าศาสนิกชนแม้มีความเชื่อทางศาสนาที่แตกต่างกัน ก็สามารถดำรงชีวิตอยู่ร่วมกันได้อย่างสันติสุข**

**วันนี้ บรรดาคริสตศาสนิกชนไทยต่างซาบซึ้งในพระมหากรุณาธิคุณ และขอเทิดทูนพระองค์ไว้เหนือเกล้า และในโอกาสก่อนถวายพระเพลิงพระบรมศพ บรรดาคริสตศาสนิกชนไทยขอกราบถวายราชสดุดี เพื่อแสดงออกถึงความกตัญญูและความจงรักภักดีแด่พระองค์ท่านในวโรกาสนี้ด้วย**

**สรวมชีพถวายอศิรฉันท์ อภิวันท์พระโกศแก้ว**

**สู่สรวงสวรรค์อมรแพร้ว มนัสน้อมประนมลา**

**“องค์ภูมิพล” คุณวิโรฒ จิรโชติพระบุญญา**

**ราษฎร์รัฐสดับคุณคณา จิตภักดิ์ศิโรกราน**

**มากมายอเนกพระอุปถัมภ์ กิติล้ำขจรขาน**

**เทศไทยประจักษ์พระปณิธาน อดิศรพระจักรี**

**เหล่าศาสนิกชนกมลพร้อม จิตน้อมพระทรงศรี**

**ขอฤทธิ์กุศลพระปรมี อภิบาล ธ ทรงชัย**

**น้อมส่งเสด็จสุรพิมาน ลุสถานนิรัติ์ศัย**

**อัญเชิญพระเป็นเจ้าผู้ทรงชัย อภิรักษ์นิรันดร**

 ***(มัตธิว ธนกฤต เส็งหู้ รจนาถวาย)***

 **ณ บัดนี้ข้าพระพุทธเจ้า พร้อมกับคณะครูคาทอลิก อัครสังฆมณฑลกรุงเทพฯ และคริสตชนชาวไทยทุกคน ร่วมใจกันอธิษฐานภาวนาในพิธีบูชาขอบพระคุณ เพื่อถวายเป็นพระราชกุศลแด่องค์พระบาทสมเด็จพระปรมินทรมหาภูมิพลอดุลยเดช น้อมส่งเสด็จพระองค์ท่านสู่อ้อมพระอุระของพระเป็นเจ้า ขอพระองค์ท่านเข้าสถิตในความรักของพระองค์ตลอดนิรันดร์เทอญ**

 **ปวงข้าพระพุทธเจ้า ขอน้อมเกล้าน้อมกระหม่อมรำลึกใน พระมหากรุณาธิคุณหาที่สุดมิได้ ข้าพระพุทธเจ้า พระสังฆราช คณะสงฆ์ และมวลพสกคริสตศาสนิกชนชาวไทย**

* *กล่าวจบแล้ว ยืนสงบนิ่งไว้อาลัยสักครู่*